钦定古今图书集成/明伦汇编/人事典/第109卷 > 《保生要录》 > 《论居处》
## 钦定古今图书集成/明伦汇编/人事典/第109卷 > 《保生要录》 > 《论居处》

《传》曰：“土厚水深，居之不疾。”故人居处，随其方所，皆欲
土厚水深。土欲坚润而黄，水欲甘美而澄。常居之室，
极令周密，勿有细隙，致风气得入。风者天地之气也，
能生成万物，亦能损人。初入腠理之间，渐至肌肤之
内，内传经脉，达于脏腑，传变尤甚。盛暑不可露卧，自
立春后至立秋前，欲东其首，立秋至立冬前，欲西其
首，常枕药，枕其热。药性太热，则热气冲上，太冷则冷
气伤脑，唯理风平凉者，乃为得宜。